**OBRAZLOŽENJE**

**I PRAVNA OSNOVA ZA DONOŠENJE AKTA**

Pravna osnova za donošenje akta sadržan je u članku 17. stavku 1. Zakona o ublažavanju i uklanjanju posljedica prirodnih nepogoda („Narodne novine“ broj 16/19) i članku 39. Statuta Grada Pula - Pola (Službene novine – Bollettino ufficiale Pula - Pola broj 7/09, 16/09, 12/11, 1/13, 2/18, 2/20, 4/21 i 5/21-pročišćeni tekst), kojim je propisano da predstavničko tijelo donosi plan djelovanja u području prirodnih nepogoda.

**II RAZLOZI ZA DONOŠENJE AKTA**

 Temeljem Zakona o ublažavanju i uklanjanju posljedica prirodnih nepogoda („Narodne novine“ broj 16/19 – u daljnjem tekstu: Zakon) sve jedinice lokalne samouprave dužne su izraditi godišnji Plan djelovanja u području prirodnih nepogoda.

 Sukladno odredbama Zakona, prirodnom nepogodom smatraju se iznenadne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, uzrokuju žrtve, štetu na imovini i/ili njezin gubitak te štetu na javnoj infrastrukturi i/ili u okolišu. Nastavno na odredbe navedenog Zakona prirodnom nepogodom smatraju se potres, olujni i orkanski vjetar, požar, poplava, suša, tuča, kiša koja se smrzava u dodiru s podlogom, mraz, izvanredno velika visina snijega, snježni nanos i lavina, nagomilavanje leda na vodotocima, klizanje, tečenje, odronjavanje i prevrtanje zemljišta te druge pojave takva opsega koje, ovisno o mjesnim prilikama, uzrokuju bitne poremećaje u životu ljudi na određenom području.

 Odredbom članka 3. stavkom 4. Zakona propisano je da se prirodna nepogoda može proglasiti ako je vrijednost ukupne izravne štete najmanje 20 % vrijednosti izvornih prihoda jedinice lokalne samouprave za prethodnu godinu ili ako je prirod (rod) umanjen najmanje 30 % prethodnog trogodišnjeg prosjeka na području jedinice lokalne samouprave ili ako je nepogoda umanjila vrijednost imovine na području jedinice lokalne samouprave najmanje 30 %.

 Poslove u vezi s procjenom štete i dodjele sredstava pomoći za ublažavanje i djelomično uklanjanje posljedica prirodnih nepogoda u jedinicama lokalne samouprave provode gradska povjerenstva za procjenu šteta od prirodnih nepogoda. Članove i broj članova gradskog povjerenstva imenuje gradsko vijeće na razdoblje od četiri godine i o njihovu imenovanju obavještava županijsko povjerenstvo. Gradsko povjerenstvo za procjenu štete utvrđuju i provjeravaju visinu štete od prirodne nepogode za područje grada, unosi podatke o prvim procjenama šteta u Registar šteta, unosi i prosljeđuje putem Registra šteta konačne procjene šteta županijskom povjerenstvu, raspoređuje dodijeljena sredstva pomoći za ublažavanje i djelomično uklanjanje posljedica prirodnih nepogoda oštećenicima, prati i nadzire namjensko korištenje odobrenih sredstava pomoći za djelomičnu sanaciju šteta od prirodnih nepogoda, izrađuju izvješća o utrošku dodijeljenih sredstava žurne pomoći i sredstava pomoći za ublažavanje i djelomično uklanjanje posljedica prirodnih nepogoda i dostavljaju ih županijskom povjerenstvu putem Registra šteta, te obavlja druge poslove utvrđene Zakonom.

Odredbom članka 17. stavkom 1. Zakona određeno je da predstavničko tijelo jedinice lokalne samouprave u tekućoj godini donosi plan djelovanja za sljedeću kalendarsku godinu radi određenja mjera i postupanja djelomične sanacije šteta od prirodnih nepogoda.

Nadalje odredbom članka 17. stavkom 2. Zakona propisano je da plan djelovanja sadrži:

1. popis mjera i nositelja mjera u slučaju nastajanja prirodne nepogode,
2. procjene osiguranja opreme i drugih sredstava za zaštitu i sprječavanje stradanja imovine, gospodarskih funkcija i stradanja stanovništva,
3. sve druge mjere koje uključuju suradnju s nadležnim tijelima iz Zakona i/ili drugih tijela, znanstvenih ustanova i stručnjaka za područje prirodnih nepogoda.

Odredbom članka 17. stavkom 3. Zakona propisano je da izvršno tijelo jedinice lokalne samouprave podnosi predstavničkom tijelu jedinice lokalne samouprave, do 31. ožujka tekuće godine, izvješće o izvršenju plana djelovanja za proteklu kalendarsku godinu.

U skladu s odredbama članka 11. Zakona o pravu na pristup informacijama („Narodne novine“ broj 25/13, 85/15 i 69/22) Grad Pula - Pola će pri izradi nacrta prijedloga Plana, provesti savjetovanje sa zainteresiranom javnošću radi pribavljanja mišljenja, primjedbi i prijedloga zainteresirane javnosti, kako bi se isti, ukoliko su zakonito i stručno utemeljeni, prihvatili i u konačnosti ugraditi u prijedlog Plana.

**III PRIJEDLOG AKTA**

 Tekst prijedloga akta dostavlja se u prilogu.

**IV PROCJENA POTREBNIH FINANCIJSKIH SREDSTAVA ZA PROVEDBU AKTA**

Za provedbu ovog akta osigurati će se sredstva u Proračunu Grada Pula - Pola za 2026. godinu.

 **SLUŽBENIK KOJI JE PRIVREMENO OVLAŠTEN**

 **OBAVLJATI POSLOVE PROČELNIKA**

 **Mateo Pavić**